En af Dansk Wikipedias mangeårige brugere, , er afgået ved døden, 66 år gammel. PerV med det borgerlige navn Per Vedel Jensen (født 9. januar 1952 i Aalborg, død 7. august 2018), blev registreret som bruger 29. juli 2009 og var aktiv indtil 30. juli 2018.
PerV bidrog til mange artikler på Dansk Wikipedia, ikke mindst om Østeuropa. Den første af de 740 artikler han oprettede var således meget passende om den gamle hovedgade Pilies gatvė i Vilnius. Det blev dog også til en række artikler om svenske lokaliteter. Den sidste artikel han nåede at oprette var til gengæld om det spanske monument Valle de los Caídos. Sideløbende arbejdede han med at forbedre tekster og layout i artikler og med indsætning af infobokse. På andre Wikimedia-projekter var han hovedsageligt aktiv på Wikidata, hvor han især det sidste halvandet år bidrog flittigt.
Flere brugere vil også huske PerV for hans deltagelse i diskussioner. Han havde indimellem nogle skarpe og kontroversielle holdninger, og det kneb med at forstå, at man skulle holde en ordentlig tone. Men hvis man som ham gik efter at forbedre og udbygge Wikipedia, ja så kunne man vente støtte og hjælp. Ikke mindre end 1.500 gange benyttede han takkefunktionen til mange modtageres glæde. At han var en ildsjæl, der ønskede en bedre encyklopædi, var der ingen tvivl om. At han selv bidrog aktivt, understregede kun dette.
Udenfor Wikipedia gjorde PerV sig bemærket i flere sammenhænge. I begyndelsen af 1990'erne var han stærkt aktiv på Islands Brygge i København for at forhindre, at områdets billige lejeboliger endte som spekulationsobjekter. I 2007 var han i pressen med klager over dårlig rengøring på Amager Hospital, hvor han arbejdede på det tidspunkt. Det førte til en uberettiget fyring og efterfølgende erstatning. De sidste par årtier af sit liv boede PerV i Landskrona. Her var han aktiv i foreningen Malvan, der skaffede mad til fattige og hjemløse. Et par uger før sin død fik han konstateret en fremskreden cancer, der endte med at tage livet af ham.
Æret være PerV's minde.
